Per la verva da Piemunt 
La magistraglia sa perfecziunescha

Da Guiu Sobiela-Caanitz 

«Gioventura Piemontèisa» (GP), «moviment për l’identità dla minoransa lenghìstica piemontèisa», ha gist organisà in seminari didactic per tgi che dat uras da piemuntais. Las persunas responsablas ed ina magistraglia da var setanta olmas han sa rimnadas a 1700 m d’autezza, en in center da congress ecologic (1) davant la culissa impressiunanta da la Val Cluson (provinza da Turin). Lez porscha chombras simplas, vastas, agreablas e funcziunalas, adattadas per la lavur spiertala, senza quels apparats da televisiun ch’occupan la mesadad da las scrivanias en blers hotels d’oz – pia in turissem miaivel en ina regiun che sa pina dals Gieus olimpics da 2006. Durant il seminari han ins udì referats da dus romanists davart l’instrucziun da linguatgs da minoritads, emprendì d’enconuscher mezs d’instrucziun piemuntais novs, fatg la bilantscha da l’onn scolastic 2000–2001 e surdà a la magistraglia 12 patentas e 6 attestats da frequentaziun da curs didactics. 

La bilinguitad en Catalugna 
Referì ha la collavuratura scientifica da GP Maria del Mar Sánchez Martínez, doctoressa da l’Universitad da Barcelona. Il public poliglot para d’avair encletg senza fadia il pled catalan da la referenta. L’emprim ha’la descrit la bilinguitad en Catalugna dapi la democratisaziun. Il public giauda d’instituziuns bilinguas be aifer la Catalugna, nua che mintga persuna emploiada tar quellas instituziuns e che ha da lavurar cun il public è obligada da savair catalan e spagnol. Il catalan è linguatg d’instrucziun, danor per uffants domiciliads be per dus onns. La referenta ha lura sbozzà mesiras che pudessan dar al piemuntais ina posiziun sumeglianta, sa basond sin las lavurs dal sociolinguist american Joshua Fishman. I sa tracta cunzunt da persvader il pievel che ses linguatg l’enritgescha culturalmain e merita da viver e da vegnir dà vinavant a las generaziuns novas. L’autur da questas lingias ha referì per piemuntais davart l’instrucziun en linguatgs da minoritads, t. a. las scolas bilinguas dal Grischun rumantsch. 

Pliras ovras didacticas 
Ils plis Piemuntais na san scriver lur verva. Quai vala era per la magistraglia, perquai ch’ella n’ha survegnì nagina instrucziun correspundenta. Tant pli impurtants èn mezs d’instrucziun adattads. Il principal per creschids è ussa «Piemontèis d’amblé» (2) («d’amblé» = «immediat»), cun essais introductivs da dus romanists, ina grammatica curta, in’antologia da 23 tocs, il text da la Charta europeica per linguatgs da regiuns e minoritads, la «Carta ‘d Lissandria» per il piemuntais e la decleraziun dal Cussegl regiunal da Piemunt (1999) che «renconuscha la lingua piemuntaisa sco verva regiunala da Piemunt» (p. 177). In dals dus essais (pp. 15–34) ha scrit prof. Georg Bossong (Universitad da Turitg): «Il piemuntais (…) sa distingua tipologicamain zunt fitg dal talian; en blers reguards sumeglia’l dapli al franzos (…). Ins na po contestar ch’el è ina verva linguisticamain zavrada pervi da la distanza ch’al separa dal talian e ch’el n’è tuttina betg in dialect. Quest parairi è largiamain derasà tranter ils spezialists (…). Il criteri da la distanza structurala distingua il piemuntais dal talian bler dapli che per exempel il portugais dal spagnol» (pp. 22–23). Bossong surpiglia pia plainamain la tesa da Graziadio Isaia Ascoli (1829–1907) ch’il piemuntais na fetschia betg part dal sistem linguistic talian. «Piemontèis d’amblé» entschaiva cun ina dedicaziun: «Nus engraziain spezialmain a prof. Camillo Brero, magister pli unic ch’excepziunal, pilaster d’in Piemunt pli viv che mai e che na vul murir, tat da tuts Piemuntais» (p. 3). Brero ha scrit duas ovras fundamentalas per normar il piemuntais, numnadamain in pledari (3) e l’ediziun ta-liana (4) d’ina grammatica per piemuntais uss exaurida. 
Fundamentala è era la fibla elavurada da duas magistras (5). I dat anc in’istorgia scursanida da la litteratura (6) ed ina versiun piemuntaisa dal «Petit Prince» (7). 
Bilantscha e vistas 
Las persunas che han s’exprimidas durant il seminari davart lur onn da scola 2000–2001 han fatg ina bilantscha positiva. Il piemuntais sco rom nov, cun ina u duas uras emnilas, è vegnì beneventà d’uffants e geniturs, e quai era tar persunas immigradas. L’introducziun da l’englais ha pussibilità cumparegliaziuns instructivas, damain che blers pleds englais derivan dal latin, saja quai sco emprests u sur il franzos medieval. 
Uffants d’auter linguatg na pon adina emprender uschè tgunsch a pronunziar suns sco «ü», «ö», «ng» e quel «terz vocal piemuntais» (p. 37) ch’ins transcriva «ë». I succeda savens che scolas incumbenseschan terzas persunas d’instruir sezzas il linguatg regiunal. Quai fa t. a. ina participanta tut atgna dal seminari che cun ses de-manar plain temperament cuntrastava cun quel plitost quiet da la magistraglia piemuntaisa. Lezza scolasta, oriunda da Puglia, instruescha en ina classa primara da la provinza da Coni/Cuneo e promova uras da piemuntais entras in expert d’istorgia locala. Ins ha plinavant discutà en gruppas las perspectivas per l’onn da scola 2001–2002. 
Ina cumissiun ha elavurà il program per scolas secundaras e gimnasis; là han ins mess gronda paisa sin l’istorgia e litteratura da Piemunt. Tut en tut è il seminari stat in grond success. Ils participants han mussà lur satisfacziun profunda da vegnir prendids serius d’autoritads piemuntaisas e da la romanistica svizra, entant ch’ils romanists da Piemunt, per cumadaivladad spiertala u tema da rumper in tabu, reguardan enavant il linguatg regiunal sco in dialect dal talian. Per 2001 prepara GP curs novs per la magistraglia ed autras persunas interessa-das, numnadamain sin dus livels a Turin ed Ast/Asti e sin livel sura en lezzas citads ed en auters 18 lieus. Tut quai conferma ina qualitad dal piemuntais tenor Bossong (p. 20): «In’atgna. persunalitad che sa palenta en moda adina pli ferma.» 

1) Adressa: Consorzio Pracatinat, I-10060 Fenestrele. Fax: 0039 0121 83711. Posta electronica: soggiorni@pracatinat.it 
2) Renata Capello ed auters auturs, Piemontèis d’amblé. Turin (Gioventura piemontèisa) 2001. Adressa: Contrà ‘d Legnan 22, I-10128 Turin. Fax: 0039 011 5920282. Posta electronica: giovpiem@usa.net 
3) Camillo Brero, Vocabolario italiano-piemontese [e] piemontese-italiano. Turin (Piemonte in Bancarella) 2001 (emprima ediziun en dus toms 1976-1982). Adressa: Str. Settimo 92, I-10156 Turin. Fax: 0030 011 2731822. Posta electronica: editriceilpunto@tiscalinet.it 
4) Camillo Brero e Remo Bertodatti, Grammatica della lingua piemontese. Turin (Editrice Artistica Piemontese) 2001 (emprima ediziun 1988). Venala tar GP (adressa en nota 2). 
5) Grazia Calliero e Rita Previati, Ël but. Segunda ediziun. I-10064 Pinareul/Pinerolo (Alzani, ISBN 88-8170-142-1) 2001. 
6) Mila agn ëd literatura piemontèisa. Mille anni di letteratura piemontese. Turin (Regiun Piemont) 2000. Venal tar GP (adressa en nota 2). 
7) Antoine de Saint-Exupéry, Ël Cit Prinsi. Versiun piemuntaisa cun notas. Turin (GP, sco nota 2) 2000.